ארכיון | צילום: דובר צה"ל

לא שקט בדרום: הבוקר (חמישי) בוצע ירי לעבר כוח צה"ל סמוך לגדר המערכת בדרום רצועת עזה - כך נמסר מדובר צה"ל. אין נפגעים ולא נגרם נזק. בתגובה, צה"ל תקף והשמיד עמדה של חמאס בדרום הרצועה.

לסיפורים הכי מעניינים והכי חמים – הצטרפו לפייסבוק שלנו

הירי מהרצועה בוצע לעבר כוח שעסק בפעילות ביטחון שוטף סמוך לגדר המערכת: מקור הירי נבדק. מצה"ל נמסר כי "טנק של צה"ל תקף והשמיד עמדה של ארגון הטרור חמאס: צה"ל ימשיך לפעול בנחישות בכל עת לשמירת ביטחון מדינת ישראל".

זמן קצר לפני שבוצע הירי מרצועת עזה, החריף משבר החשמל ברצועה - לאחר שהרשות הפלסטינית הודיעה כי תפסיק לשלם על העברת החשמל שישראל מספקת לעזה באופן מיידי. אנשיו של אבו מאזן הודיעו על הצעד הדרמטי למתאם פעולות הממשלה בשטחים, האלוף יואב (פולי) מרדכי.

עלות צריכת החשמל בעזה נאמדת בכ-40 מיליון שקלים לחודש, אותם מקזזת ישראל ממסי הרשות הפלסטינית. לאחר שהרשות הפלסטינית תפסיק לממן את העברת החשמל, חמאס יידרש ככל הנראה לעזרת הקהילה הבינלאומית או גורמים פרטיים.

כבר בימים אלה נמצאת עזה בפני משבר חשמל משמעותי: תחנת הכוח ברצועה אינה פעילה, ורק קווי החשמל מישראל עובדים. בשל כך, על כל שש שעות של אספקת חשמל, הרצועה מוחשכת למשך 12 שעות נוספות.

נפילת הרקטה בתחילת החודש | צילום: ביטחון שדה

לפני כשלושה שבועות נשמעה התראת צבע אדום במספר יישובים במועצה האזורית אשכול, לאחר שרקטה שוגרה מחצי האי סיני. הרקטה התפוצצה במשק חקלאי בשטחה של המועצה האזורית.

גבר בן 50 לקה בחרדה והוא טופל על ידי אנשי מד"א. מעבר לכך, לא דווח על נפגעים נוספים או על נזק שנגרם.